কোনো স্পষ্ট অগ্রগতি ছাড়াই উত্তর কোরিয়ার প্রতি ট্রাম্প প্রশাসনের এমন নরম মনোভাবের কড়া সমালোচনা শোনা যাচ্ছে। বিশেষ করে ট্রাম্প যেভাবে দক্ষিণ কোরিয়ার সঙ্গে সামরিক মহড়া বন্ধ রাখার সিদ্ধান্তের পক্ষে ব্যয়ভারের বিষয়টি তুলে ধরেছেন, অ্যামেরিকায় অনেক মহল তার ফলে ক্ষোভ প্রকাশ করেছে। গোটা অঞ্চলে মার্কিন স্বার্থ বজায় রাখতে দক্ষিণ কোরিয়ায় মার্কিন সৈন্যদের উপস্থিতির গুরুত্বের কথা মনে করিয়ে দিয়েছেন রিপাবলিকান দলেরই সংসদ সদস্য লিন্ডসে গ্রাহাম। উল্লেখ্য, ১৯৫০–৫৩ সালের কোরিয়া যুদ্ধের পর থেকে প্রায় ২৮,৫০০ মার্কিন সৈন্য দক্ষিণ কোরিয়ায় মোতায়েন রয়েছে। সিঙ্গাপুর থেকে আমেরিকায় ফেরার পথে ট্রাম্প নিজে এক টুইট বার্তায় শীর্ষ বৈঠকের সাফল্য তুলে ধরেছেন। তাঁর মতে, পৃথিবী এক পরমাণু বিপর্যয় থেকে পিছিয়ে এসেছে। তিনি কিম জং উন–এর প্রশংসা করে লেখেন, তিনি তাঁর দেশের মানুষের জন্য উজ্জ্বল ভবিষ্যতের পথে প্রথম সাহসি পদক্ষেপ গ্রহণ করেছেন। দক্ষিণ কোরিয়ার প্রেসিডেন্ট মুন জে ইন–এর সরকারও সামরিক মহড়া বন্ধ রাখার আচমকা ঘোষণার ফলে বিস্ময় প্রকাশ করেছে। সে দেশের অনেক বিশেষজ্ঞ মনে করছেন, যে উত্তর কোরিয়া তার উদ্দেশ্য পূরণ করতে পেরেছে। পরমাণু শক্তিধর দেশ হিসেবে সমান মর্যাদা নিয়ে তারা মার্কিন প্রশাসনের সঙ্গে আলোচনা করে সামরিক মহড়া বন্ধ করাতে সফল হয়েছে। মার্কিন পররাষ্ট্রমন্ত্রী মাইক পম্পেও গতকাল বুধবার সৌলে পৌছান। আজ বৃহস্পতিবার তিনি প্রেসিডেন্ট মুন এবং পরে দক্ষিণ কোরিয়া ও জাপানের পররাষ্ট্রমন্ত্রীদের সঙ্গে বৈঠকে উত্তর কোরিয়া সম্পর্কে ট্রাম্প প্রশাসনের অবস্থান তুলে ধরবেন। এই দুই সহযোগী দেশকে আশ্বস্ত করতে মার্কিন প্রতিরক্ষা মন্ত্রণালয় মঙ্গলবারই এক বিবৃতি প্রকাশ করেছিল। কিছু বিশেষজ্ঞের মতে, উত্তর কোরিয়ার নেতাকে সৌজন্য, প্রশংসা ও একতরফা ছাড় দিয়ে প্রেসিডেন্ট ট্রাম্প উত্তর কোরিয়ার উপর নতুন ধরনের চাপ সৃষ্টি করেছেন। এতকাল শুধু সে দেশের উপরেই নানা পদক্ষেপ নেবার জন্য চাপ সৃষ্টি করা হত। ট্রাম্প কিম জং উন–এর প্রতি আস্থা দেখিয়ে তাঁকে পরমাণু অস্ত্র ত্যাগ করতে উদ্বুদ্ধ করতে চান। কিম বিলক্ষণ জানেন, তিনি সেই পথে অগ্রসর না হলে ট্রাম্প ক্রোধের বশে অনেক কিছু করে বসতে পারেন। ট্রাম্প সমপ্রতি জি–সেভেন গোষ্ঠীর ঘনিষ্ঠ সহযোগীদের প্রতি যে আচরণ করেছেন, তার আলোকে চট করে তাঁকে ক্ষুব্ধ করতে চাইবেন না কিম, এমনটা আশা করছেন অনেকে।